钦定古今图书集成/明伦汇编/皇极典/第300卷 > 天完〈徐寿辉〉
## 钦定古今图书集成/明伦汇编/皇极典/第300卷 > 天完〈徐寿辉〉

《明外史徐寿辉传》：“寿辉，罗田人，一名真一，体貌魁岸，
木强，无他能，以贩布为业。元末政乱，盗贼渐起，袁州
僧彭莹玉以妖术与其徒周子旺谋乱，事觉，子旺伏
诛，莹玉逃淮西，捕不获。麻城邹普胜复用其术，谓弥
勒佛下生，当为世主，集党为乱，求可率众者，以寿辉
状貌特异，即共推之，用红巾为号。时至正十一年秋”
也。九月，陷蕲水及黄州路。元威顺王宽彻不花与其
二子帅师击之，为寿辉将倪文俊所败，二子被获。越
月，寿辉遂即蕲水为都，自称皇帝，国号“天完”，建元治
平。以普胜为太师，未几，陷饶信。明年正月，陷汉阳，兴
国别遣普胜陷武昌，曾法兴陷安陆、沔阳、中兴路。二
月，江州、南康及岳州、房州、归州相继陷。三月别将攻
袁、瑞、徽三州，破之。闰三月陷吉安。七月破昱岭关，遂
陷杭州。又自邵武攻福安、宁德诸县，皆下，而别令赵
普胜等陷池州、太平，已渡江，陷安庆。是时承平久，州
郡皆无守备，长吏闻贼来，辄弃城走，以故所至无不
摧破。而其将帅无远略，人得自擅，恣杀戮，民益愁苦
无所归，豪杰因之起。而元诏令不行，阃外文武将吏，
选懦观望不尽力，浸淫十馀年，遂至于亡。寿辉起浃
岁，得名都数十，然其后率不能守，所陷湖广、江西诸
路，多为元帅所复。既又尽收江、浙所亡地，寿辉势渐
蹙。明年五月，元合江西、江浙兵进逼蕲、黄，寿辉兵望
风溃。冬，江浙平章卜颜铁木儿等直捣蕲水，拔之，获
将相而下四百馀人。寿辉逃匿黄梅山中，元师追不
力，寿辉收散亡，复出攻掠，沔阳、襄阳、中兴、武昌、汉阳、
岳州复相继陷，势转炽。十六年，文俊营都于汉阳，迎
寿辉居之，而自以丞相专政，寿辉拥虚位而已。顷之，
文俊略常德、沣、衡诸路。明年，破峡州，其部将明玉珍
亦尽有蜀地。文俊志益骄。九月，谋弑寿辉，不果，出奔
黄州，为部将陈友谅所杀。于是天完国政，尽归友谅。
“文俊”者，沔阳渔家子，勇而无礼，不恤下，故及于难。友
谅既得志，诸将不附己者，渐以计除之。二十年夏，遂
弑寿辉，采石舟中自称皇帝。寿辉僭号凡十年而亡。